Transmedics เจ้าของนวัตกรรมปลูกถ่ายอวัยวะ แห่งอนาคต
ปัจจุบัน มีผู้ป่วยทั่วโลกที่รอรับการปลูกถ่ายอวัยวะราว 107,000 ราย  ซึ่งในแต่ละปีจะมีผู้บริจาคอวัยวะเพียง 40,000 ชิ้น  โดยจำนวนดังกล่าวจะถูกนำไปปลูกถ่ายได้สำเร็จเพียง 3 ใน 10 เท่านั้น
23 มี.ค. 2564

Transmedics เจ้าของนวัตกรรมปลูกถ่ายอวัยวะ แห่งอนาคต /โดย ลงทุนแมน
ปัจจุบัน มีผู้ป่วยทั่วโลกที่รอรับการปลูกถ่ายอวัยวะราว 107,000 ราย 
ซึ่งในแต่ละปีจะมีผู้บริจาคอวัยวะเพียง 40,000 ชิ้น 
โดยจำนวนดังกล่าวจะถูกนำไปปลูกถ่ายได้สำเร็จเพียง 3 ใน 10 เท่านั้น
เมื่ออวัยวะที่ถูกบริจาคไม่เพียงพอต่อความต้องการ 
แถมมีอัตราการนำไปใช้จริงได้ต่ำ จึงทำให้ในทุก ๆ วันที่ผ่านไป 
จะมียอดผู้เสียชีวิตจากการรอรับอวัยวะเฉลี่ยวันละ 17 คน..
แต่ไม่นานมานี้ มีบริษัทที่ชื่อว่า “Transmedics” 
ได้พัฒนาเทคโนโลยีเครื่องปลูกถ่ายอวัยวะ
ซึ่งมีแนวโน้มจะเข้ามาช่วยให้การปลูกถ่ายอวัยวะมีอัตราการสำเร็จเพิ่มขึ้น
แล้วเทคโนโลยีของ Transmedics เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปกติแล้ว เมื่ออวัยวะภายในร่างกายของเรา
ได้รับความเสียหายไม่ว่าจะด้วยสาเหตุจากอุบัติเหตุหรือโรคร้าย
เรามักจะได้รับการรักษาแบ่งออกเป็น 2 วิธี คือ การรับประทานยาหรือการผ่าตัด
แต่ถ้าหากอวัยวะได้รับความเสียหายหนักจนทั้ง 2 วิธีที่ว่านี้ใช้ไม่ได้ผล 
ทางเลือกสุดท้ายสำหรับการรักษาจึงต้องเป็นวิธี “การปลูกถ่ายอวัยวะ” 
หรือการนำอวัยวะที่ยังใช้งานได้จากผู้บริจาคที่เสียชีวิตแล้วมาสลับกับอวัยวะของผู้ป่วย
แล้วการปลูกถ่ายอวัยวะ มีขั้นตอนอย่างไร ?
กระบวนการจะเริ่มขึ้นเมื่อมีผู้บริจาคอวัยวะเสียชีวิต
โดยทางโรงพยาบาลติดต่อไปยังฝั่งผู้ป่วย
เพื่อแจ้งให้ทราบว่ามีอวัยวะที่พร้อมสำหรับการปลูกถ่าย
หลังจากนั้น ทีมแพทย์ผ่าตัดจะเดินทางไปยังโรงพยาบาลของผู้บริจาคเพื่อเก็บอวัยวะออกจากร่างกาย และเก็บเข้าสู่อุปกรณ์ที่เรียกว่า Cold Storage ซึ่งมีลักษณะคล้าย ๆ กับถังน้ำแข็ง
ต่อมา ทีมแพทย์จะนำอวัยวะกลับไปปลูกถ่ายให้ผู้ป่วย 
ณ ตอนนี้ อวัยวะจะเริ่มเสื่อมลงโดยจะอยู่ได้เพียง 4 ชั่วโมง
เราจึงสามารถสรุปได้ว่าอัตราความสำเร็จของการปลูกถ่ายอวัยวะจะขึ้นอยู่กับ “เวลา” และ “คุณภาพของอุปกรณ์”
นอกจากนี้อาจเกิดปัญหาที่ภูมิคุ้มกันในร่างกายของผู้รับอวัยวะทำการต่อต้านอวัยวะที่เข้ามาใหม่ ซึ่งจะไปทำลายอวัยวะใหม่จนไม่สามารถทำงานได้ และมีโอกาสส่งผลร้ายแก่ผู้รับอวัยวะถึงชีวิตได้
ทั้งหมดนี้ จึงทำให้อัตราความสำเร็จในการปลูกถ่ายอวัยวะด้วยถังน้ำแข็งอยู่ในระดับที่ต่ำเพียง 30% เท่านั้น
ซึ่งบริษัท Transmedics ก็ได้พัฒนาอุปกรณ์ที่จะนำมาใช้แทนอุปกรณ์ที่ใช้กันอยู่ในตอนนี้
แล้ว Transmedics พัฒนาอุปกรณ์อะไรขึ้นมา ?
Transmedics ได้พัฒนาระบบ และอุปกรณ์ที่ช่วยในการรักษาอวัยวะให้คงสภาพเดิมเหมือนอยู่ในร่างกายของมนุษย์
ซึ่งครอบคลุมตั้งแต่เทคโนโลยีที่สามารถสร้างอุณหภูมิให้เหมาะสม
การควบคุมการไหลเวียนของเลือด 
รวมถึงให้ออกซิเจนและสารอาหารที่จำเป็นแก่อวัยวะสำหรับการปลูกถ่าย
นอกจากนี้ Transmedics ยังได้ออกแบบให้อุปกรณ์มีความสามารถในการติดตามสภาวะของอวัยวะได้ตลอดเวลา จึงทำให้ง่ายต่อทีมแพทย์ที่ต้องการปรับแต่งอวัยวะของผู้บริจาคให้เข้ากับร่างกายของผู้รับบริจาค
ปัจจุบัน Transmedics มีระบบดูแลอวัยวะ 3 ประเภทคือ ปอด หัวใจ และตับ
โดยระบบดูแลปอดเป็นประเภทเดียวที่ผ่านการรับรองมาตรฐานจาก FDA หรือองค์การอาหารและยาแห่งสหรัฐอเมริกาแล้ว
ในขณะที่ หัวใจและตับยังต้องรอการอนุมัติซึ่งทางบริษัทตั้งเป้าไว้ว่าจะผ่านการรับรองจาก FDA ในปี 2021 และ 2022 ตามลำดับ
แม้ว่าระบบหัวใจยังไม่ผ่านการรับรองจาก FDA 
แต่เมื่อไม่นานมานี้ อุปกรณ์ของ Transmedics ก็ได้ถูกนำไปรักษาผู้ป่วยได้สำเร็จ
หนึ่งในนั้นก็คือ เด็กหญิงที่ชื่อว่า Freya Heddington วัย 14 ปีที่เป็นโรคกล้ามเนื้อหัวใจเสื่อม ซึ่งเธอก็ได้เข้ามาสู่โปรแกรมการปลูกถ่ายหัวใจแบบพิเศษกับ Transmedics และได้รับการปลูกถ่ายอวัยวะสำเร็จ จนกลับมาใช้ชีวิตได้เป็นปกติ
และจากการทดลองร่วมกันระหว่างบริษัทกับสถาบันการแพทย์ 55 แห่งทั่วโลก พบว่าอุปกรณ์ดูแลอวัยวะ Transmedics สามารถรักษาสภาพอวัยวะให้สามารถใช้งานต่อได้เกิน 80% ซึ่งถือว่าสูงมากเมื่อเทียบกับวิธีการที่ใช้กันอยู่ในปัจจุบัน
แล้วที่ผ่านมา ผลประกอบการของบริษัท Transmedics เป็นอย่างไร ?
ปี 2017 รายได้ 240 ล้านบาท
ปี 2018 รายได้ 400 ล้านบาท เติบโต 67%
ปี 2019 รายได้ 730 ล้านบาท เติบโต 83%
ปี 2020 รายได้ 790 ล้านบาท เติบโต 8%
จากผลประกอบการจะเห็นได้ว่า Transmedics ยังมีรายได้น้อย และมีการเติบโตที่ลดลง
เนื่องจากสถานการณ์โควิด ทำให้ FDA ต้องเลื่อนการตรวจสอบระบบดูแลอวัยวะส่วนหัวใจ 
ส่งผลให้ปัจจุบัน Transmedics ยังไม่สามารถใช้ในเชิงพาณิชย์ได้
ปัจจุบัน Transmedics มีมูลค่าบริษัทอยู่ที่ 3 หมื่นล้านบาท 
มูลค่าเพิ่มขึ้นเป็น 3 เท่า เมื่อเทียบกับปีที่ผ่านมา
ในขณะที่บริษัทยังคงขาดทุน และมีอัตราส่วนมูลค่าบริษัท ต่อยอดขาย หรือ Price/Sales มากถึง 38 เท่า สะท้อนให้เห็นว่านักลงทุนคาดหวังกับมูลค่าในอนาคตของบริษัทแห่งนี้ไว้สูงมาก
ถึงตรงนี้ ก็ดูเหมือนว่าความเสี่ยงสำคัญของ Transmedics ก็คือ การที่อุปกรณ์กักเก็บอวัยวะของบริษัทจะไม่ได้รับการอนุมัติให้ผ่านมาตรฐานจาก FDA ซึ่งตรงนี้ก็ถือเป็นเรื่องที่ต้องติดตาม
นั่นก็เพราะว่าหากอุปกรณ์ไม่ผ่าน FDA 
มูลค่าของบริษัทที่เพิ่มขึ้นมาจากความคาดหวังของนักลงทุนก็อาจตกลงอย่างรุนแรงได้
แต่หากว่า Transmedics สามารถผ่านมาตรฐานได้สำเร็จ
บริษัทแห่งนี้ก็น่าจะกลายเป็นเจ้าของนวัตกรรมแห่งอนาคต
ที่จะเข้ามาช่วยให้ผู้ป่วยที่ต้องปลูกถ่ายอวัยวะ 
มีโอกาสมีชีวิตรอดได้อีก เป็นล้าน ๆ คน..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References